Regstappe kom dalk ná onnie se afdanking oor ‘George Floyd’-debakel(Foto: pinnaclecolleges.co.za) Die skoolhoof van die Pinnacle College in Kyalami is ook afgedank nadat ŉ rasse-herrie losgebars het oor ŉ onderwyseres se terloopse opmerking. Maroela Media het vroeër berig Sonya de Vynck, ŉ ervare onderwysers, is deur die private skool in die pad gesteek nadat sy daarvan beskuldig is dat sy gesê het sy gaan met die gr. 10-leerders in haar kunsklas doen wat ŉ Amerikaanse polisiebeampte aan George Floyd gedoen het. Floyd, ŉ swart man, is dood toe ŉ wit polisielid etlike minute lank op sy keel gekniel het. De Vynck het vroeër verduidelik die leerders in haar kunsklas het geen samewerking in die aanlyn-les gegee nie en sy het aan hulle gesê dat sy op hulle nekke gaan lê tot die werk gedoen is. Sy is kort daarna op Twitter daarvan beskuldig dat sy gedreig het om dieselfde as met Floyd gebeur het, aan die leerders te doen. De Vynck het haar opmerking verduidelik en die leerders om verskoning gevra, maar is steeds afgedank. Solidariteit staan haar nou by om moontlike verdere stappe teen die skool te doen. Anton van der Bijl, hoof van arbeidsregsdienste by Solidariteit, het bevestig dat die vakbond in hierdie stadium besig is om alle moontlike regsopsies te ondersoek. Dit kan arbeidsreg- of siviele stappe teen die skool, wat aan die maatskappy ADvTeck behoort, insluit. “Ons glo sy is onskuldig op die aanklag van wangedrag teen haar,” het Van der Bijl gesê. Volgens De Vynck was sy aanvanklik heeltemal oorweldig deur die gebeure en het sy nie geweet watter stappe, indien enige, sy ná die voorval kon doen nie. “Almal sê vir jou jy moet die saak verder neem, maar ŉ mens weet nie waar om te begin nie. Solidariteit ondersteun my egter ongelooflik.” De Vynck het gesê sy gaan nou vir ses maande lank sabbatsverlof neem voor sy weer na ŉ betrekking begin soek. “Ek gaan asem skep en met my kleinkind speel,” het sy Donderdag gesê. Angela Barnard, Pinnacle College se skoolhoof, is vroeër voorlopig weens die voorval geskors, maar is intussen ook afgedank.